Պատրիարք հայրը իր հայրական պատգամին մէջ անդրադառնալով Ս. Աստուածամօր կեանքին` ըսաւ. «Այսօր համայն քրիստոնէութիւնը Ս. Աստուածածնի Վերափոխման տօնը մեծ շուքով կը կատարէ: Տօն մը, զոր հայ եկեղեցւոյ հայրերը հինգ տաղաւար տօներէն մէկը համարած են: Աստուածամայրը, որ շնորհք գտաւ Աստուծոյ առջեւ, հաւատքով ապրեցաւ Աստուածորդւոյն ծածուկ կեանքը: Տիրամօր կեանքը, սակայն, հեշտ չեղաւ, այլ` դժուարութիւններով լեցուն, եւ ինչպէս Յիսուս Քրիստոս իր յարութեան ընդմէջէն յարուցեալ կեանք խոստացաւ մեր բոլորին, նոյնպէս Տիրամօր Վերափոխումը փաստ մը եղաւ այս նոր կեանքին, որ ան փոխանցեց յաջորդ սերունդներուն, որպէսզի աստուածային դրոշմով մեր կեանքը պայծառակերպուի ընդմիշտ, այս կեանքի սահմանաւոր պայմաններէն անդին` սպասելով յարութեան: Եկեղեցին Վերափոխման տօնին հանդիսութամբ կը պանծացնէ Տիրամայրը` որպէս Մայր եւ Աստուածածին հռչակելով: Ամենասուրբ Կոյսը, Աստուծոյ Մայրը, միանգամայն մեր Մայրն է, եւ անոր մայրական սէրը կը բացայայտուի Գողգոթայի լերան վրայ, երբ խաչեցեալ Յիսուս անհունօրէն քաղցր նայուածք մը ուղղեց իր վրայ»: Հոգեւոր տէրը իր քարոզի աւարտին խնդրեց բոլոր ներկաներէն, որ յատուկ կերպով աղօթեն նոր առաջնորդին եւ իրեն համար: